**Sihtasutuse Eesti Maaelumuuseumid (MeMu) 2025. aasta I kvartali tegevusaruanne**

Meie **missioon** on toetada maaelu ja maa kultuuripärandi väärtustamist ning aidata kaasa keskkonnahoidliku toidutootmise ning kestliku loomapidamise põhimõtete populariseerimisele.

Meie **visioon** on olla hinnatud maakultuuripärandi kompetentsi- ja hariduskeskus, kes pakub külastajatele elamuslikku kogemust. MeMu on mõjukas maaelu trendide mõtestaja ja ühiskondlike arutelude laiendaja, kandes rohelise muuseumi märgist.

Arengukava eesmärkide täitmine 2025. a I kvartalil:

**Eesmärk 1: Maaelumuuseumid on Eesti mitmekesisemaid muuseumihariduse keskusi, mille elamuslikud ja mitmekülgsed programmid tekitavad huvi maaelu vastu.**

I kvartalis toimus 58 haridusprogrammi, milles osales 1252 osalejat.

CRJ tegevuskohas (Kurgjal) osales haridusprogrammides 427 õpilast ehk 20 gruppi. EPM´is oli osalejaid 481ehk 24 gruppi ja THK´s 277 osalejat ehk 14 gruppi.  Regionaal- ja Põllumajandusministeeriumi (REM) toetatud programmidesse on registreeritud CRJ´s 897 õpilast ja EPM-s 660. Toimunud on 31 REM toetatud programmi.

 Täiskasvanute toiduprogrammides (kokakoolid) osales Kurgjal 64 ja Ülenurmes 53 osalejat.

I kvartali haridusprogrammide käive oli 16 705, mis on enam 4000 kui 2024.aastal.

Muuseumi haridustegevusi täiendavad:

* uus haridusprogramm *„Mitu tõde“*, mis loodi näitusele *MUHK* 2
* koostöö Tartu Ülikooli Kliinikumiga, mille raames külastasid patsiendid veebruaris muuseumi ning TÜ psühholoogiakliinikumi noorte osakonnas viidi läbi viltimise töötuba, milles osales 8 noort;
* toimus 2 sisekoolitust pedagoogidele;
* koostöö Ülenurme Gümnaasiumiga, mille raames toimusid 8. klasside käsitöötunnid EPM-i tegevuskohas vastavalt kehtivale koostöölepingule.
* munapühade üritus, milles osales 46 täiskasvanut ja 64 last.

**Eesmärk 2: Maaelumuuseumid tutvustavad põllumajanduse ja maaelu eri tahke üllataval, põneval ja kaasahaaraval moel, pakkudes näituste ja elava keskkonna kaudu külastajatele autentset ja kordumatut elamust.**

Käis ettevalmistus Maaelu UudisHimuKeskuse (MUHK2) avamiseks.

Keskuse põhinäitus on Laudasümfoonia, mille projektijuhiks on Aive Vahejõe ja tekstide autoriks Merlin Lumiste, teostus MOTOR OÜ.

Algasid Laudasümfoonia kaasnäituste ettevalmistustööd. Aprillis 2025 avatakse lisaks Avatud hoidla, veterinaaria tuba, näitus „Piim ja sõnnik, lehma eluülesanne“, samuti uuendatakse laudas loomade pidamistingimusi ja valmistatakse ette jäneste maailma avamist.

Esitati taotlus Rahvakultuuri Keskusele kanda tori hobuse aretustraditsioon Eesti vaimse kultuuripärandi nimistusse.

Täiendasime Ülenurme peanäituse maja kahe püsinäitusega:

„Krahv Fr. Berg 180 ja Sangaste rukis 150!“ ja „Hundil hundi jagu“

Algas kokaraamatute autori Linda Petti materjalide uurimine ERM-s.

Viisime kolmes muuseumis läbi 3 giidkoolitust, mis olid ettevalmistuseks giidide atesteerimisele.

Osaleme 2025 Tartumaa toidupiirkonna sarjas, mille ettevalmistused algasid

Jätkus Erasmus+ „Green Leadership“ projekt, osalesime sellel hakatonil

**Eesmärk 3: Maaelumuuseumidel on esinduslikud, hästi hoitud ja kättesaadavad maakultuuripärandi muuseumikogud ning missioonile vastav teadustegevus.**

I kvartalil teostati ja tähtaegselt lõpetati järgnevad inventuurid:

* C.R. Jakobsoni raamatukogu
* C.R. Jakobsoni perekonna raamatukogu
* C.R. Jakobsoni raamatukogu
* Arhiivraamatukogu

I kvartali jooksul digiteeriti kokku 72 museaali. Digiteeritud on 74% SA muuseumikogust ja teaduslikult kirjeldatud on 82% SA muuseumikogust.

Ülenurmel asuv avatud hoidla kujundati ümber temaatiliseks, museaalid puhastati, teostati asukohamuudatused infosüsteemis MuIS, koostati sissejuhatus ja temaatilised tekstid.

Restaureeriti kaks piimavankrit, sõnnikulaotur ja taastati kaks vagonetti. Puhastati ja tehti parandused veterinaaria õppevahenditele.

Teadur Monika Levkin kirjutas infoartikli rukkikrahv Bergist ajakirjas "Imeline Ajalugu" (kogus Bergi reisialbum)

Uuendati SA Eesti Maaelumuuseumide Muuseumikogu korralduse põhimõtete dokumenti.

**Eesmärk 4:** Maaelumuuseumid pakuvad oma eripärasele tegevusvaldkonnale vastavaid mitmekülgseid ja elamuslikke teenuseid.

I kvartalis külastas MeMu tegevuskohti kokku 5933 inimest, mis on 245 võrra rohkem kui eelmisel aastal. Plaanilised suurüritused I kvartalis olid järgmised:

* Kolmes muuseumipaigas toimusid traditsioonilised vastlaüritused, mida külastas kokku 482 inimest. Neist enim – 363- osales põllumajandusmuuseumi vastlatralli.
* CRJ Sakala tee matkal käis 167 matkajat, mis on viimaste aastate üks suuremaid numbreid.
* Hobuvõistlustele on hoo andnud Tori ratsamaneeži valmimine. 8.02 ja 8.-9.03 toimunud ratsavõistluste külastajate arv oli kokku 360.

Suurüritusi külastas kokku 1009 inimest, käive 9869 €, mis on rohkem kui eelmisel aastal. Olulise panuse suurenemisse andsid kaks THK hobuvõistlust. Ilma hobuvõistlusteta on tulemus samuti suurem kui eelmisel aastal.

Era- ja korporatiivklientide sündmustel osales kolme tegevuskoha peale kokku 1038 inimest, käive 2696 €, mis jääb veidi alla eelmisele aastale. EPMis on 2025. aastal käive suurem kui eelmisel aastal, THKs enam-vähem sama, CRJs võrreldes eelmise aastaga väiksem.

CRJ toitlustus tegeles peamiselt haridusprogrammide toitlustusega. Toitlustuse käive 1472 €, mis on suurem kui eelmisel aastal.

Kaubanduse käive kolme tegevuskoha peale kokku oli 1871 €, mis on peaaegu kaks korda rohkem kui eelmisel aastal (eelmisel aastal oli THK I kvartalis osaliselt suletud).

MeMu kommunikatsioon toimib vastavalt kommunikatsiooniplaanile. Olulisel kohal on MUHKi kommunikatsioon, sündmused, haridusprogrammid, näitused/esemed, loomad, ruumide rent. Aktiivselt kasutatakse kommunikatsioonitöös kodulehte, sotsiaalmeediat, kohalikke väljaandeid, portaale, pressisuhtlust, lisaks väli- ja raadioreklaami.

**Eesmärk 5:** Maaelumuuseumid on optimaalselt, energia- ja ressursitõhusalt ning efektiivselt majandatud asutus.

MeMu 2024. a majandusaasta aruanne kinnitati 27.03.

Põllumajandustegevuse omatulu käive oli I kvartalil 65 838 € (37% aastaplaanist). Seda on tunduvalt rohkem kui 2023. aastal. Põhiline sissetulek tuleb hobubokside rendist. Tegevused kulgevad plaanipäraselt.

**Eesmärk 6:** Maaelumuuseumid on motiveeriva töökeskkonna ja professionaalse kollektiiviga ühtehoidev, arenev ja hästi juhitud organisatsioon, mis järgib rohelise muuseumi tegevuspõhimõtteid.

Et tõhustada töötajate infovahetust, toimuvad iganädalased infotunnid kõikidele töötajatele. Regulaarselt kohtuvad osakondade ja muuseumipesade juhid.

Töötajate motiveerimiseks ning täiendamisvõimaluste avardamiseks suurenes 2024. aastal koolituste eelarve. Jaanuaris toimus ühine koolituspäev, kui väisasime Eesti Muuseumise Aastaauhindade konverentsi ja galat. Kaks meie tegevust olid ka nomineeritud aastaauhindadele ning muuseumi haridustegevus võitis Muuseumiroti.

**MeMu nõukogu** kogunes I kvartalis kahel korral. Kinnitati 2025. a tööplaan ja eelarve ning kinnitati 2024. a majandusaasta aruanne. Jooksvate küsimustena jälgitakse MeMu majandustulemusi.